《十月二十日夜见城南火，翌晨即事》
清代·许传霈

官默默，民忙忙。南门不守守江塘，黑夜红烧贼入疆。

贼入疆，心塘皇。山无色，日寒霜。一步一嗟可奈何，但闻悽悽切切野哭泪汪汪。

是时我心抑郁若王郎，直欲身入九霄问彼苍，彼苍冥冥而茫茫。

又欲手拔腰下三尺之剑断愁肠，彼剑靳靳力抽不可长。

兵不出兮将不生，才薄那此当道之豺狼。吁嗟乎，穷达固有命，生死系纲常。

庸庸耀爵禄，几辈误君王。生灵悲涂炭，义士气激昂。

何处乌鸦来，声声向夕阳。出门将安归，北风萧萧凉。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。